钦定古今图书集成/明伦汇编/闺媛典/第214卷 > 祝汝栋妻徐氏
## 钦定古今图书集成/明伦汇编/闺媛典/第214卷 > 祝汝栋妻徐氏

按王思任《祝节妇传》：“祝节妇者，山阴故颍州刺史祝
金阳之妇，光禄徐冀野之女，文学祝汝栋之妻，而绍
龙之母也。十八归汝栋，二十四而寡。万历己亥，刺史
方令德安，汝栋与妇随侍铃阁。庚子归试，得疾，医误
之，三日死。讣闻妇绝粒求殉，尊章苦谕之，不可。是时
子爖才一岁，提置其前曰：‘死夫不难，活夫之子不易
也’。”妇憬然抆泪，苦于室而勉于堂。比归，则近泪无干
土矣。刺史曰：“妇意不可知，一矶必弃。孺子曲。”携之就
颍，妇怀汝栋像，寝食与同。爖中痘日，吁其夫之像爖
之，喘息似肹，蚃中有护之者。刺史既县车还，妇乃董
家事，爖已七岁，读书皆妇口授，而事九十之翁姑无
阙。翁姑喜之，辄曰：“似我似我。”刺史弥留时，予过送之。
又逾十年，而爖颀然一丈夫，文成五色。旦夕将邀纶
綍，尊母为太夫人云。